Drie vas ná man doodgeslaan wordAndries Swanepoel. Foto: Verskaf Drie mense, insluitend ŉ vrou en haar seun, is in hegtenis geneem in verband met die moord op Andries Swanepoel (58) die afgelope naweek in Heidelberg in Gauteng. Swanepoel se liggaam is Sondagoggend in ŉ kamer op ŉ perseel in AG Visserstraat waar hy gewoon het, gevind. Kapt. Thivhulawi Tshilate, woordvoerder van die polisie, het gesê drie mense, ŉ 44-jarige vrou, haar 22-jarige seun en ŉ 64-jarige man, is intussen in verband met die moord in hegtenis geneem. Al die verdagtes was aan Swanepoel bekend. Volgens Tshilate word beweer dat daar Saterdagaand ŉ rusie tussen die slagoffer en die verdagtes ontstaan het en dat hulle hom toe erg begin aanrand het, onder meer met ŉ houtstok. Die verdagtes het glo besef Swanepoel is dalk dood weens die aanranding waarna sy liggaam na ŉ leë slaapkamer gesleep is. Die houtstok is intussen aan die brand gesteek. Tshilate het gesê nog iemand wat glo ook op die perseel woon, het Sondagoggend die polisie gekontak waarna Swanepoel se liggaam gevind is. Swanepoel het wonde oral op sy lyf gehad, insluitend ŉ groot oop wond agter sy regteroor. Die drie verdagtes sal na verwagting Dinsdag in die hof verskyn. ŉ Familielid van Swanepoel het intussen aan Maroela Media gesê hy het sowat ŉ maand gelede na Heidelberg verhuis en het voorheen in Leondale gebly. Hy het as werktuigkundige los werkies gedoen. “Ek dink nie enigiemand verdien om so vermoor te word nie. Maak nie saak wat die rede was nie.” Swanepoel word oorleef deur drie broers en ŉ suster. Een van die broers, wat in Boksburg bly, het Sondagoggend na die toneel in Heidelberg gery nadat hy van sy broer se dood in kennis gestel is.